Свае добрыя якасці рэжысёра-пастаноўшчыка Панджавідзэ дэманстраваў ужо не адной пастаноўкай у Вялікім тэатры. І пазітыўнае меркаванне пра яго як пра майстра ў асяроддзі прыхільнікаў опернага мастацтва і, зразумела, у музыказнаўцаў ужо даўно склалася. Ды і прэміямі не быў абдзелены. Вось і летась калектыў Вялікага за оперу “Царская нявеста” ў яго рэжысуры ўдастоіўся Спецыяльнай штогадовай прэміі Прэзідэнта Беларусі Аляксандра Лукашэнкі “За духоўнае адраджэнне”. Моцная рэжысёрская рука Панджавідзэ, размашыстасць “почырку” і ўменне ў тандэме з таленавітым мастаком-пастаноўшчыкам Аляксандрам Касцючэнкам арганізаваць сцэнічную прастору так, каб выйгрышна гучалі галасы, ды і ўсё тое, што мы ўкладваем у паняцце “прафесіяналізм” — усё гэта ўласціва Міхаілу Аляксандравічу. У “Макбеце”, як і ў рабоце над іншымі операмі, ён ладзіць і з Нінай Ламановіч, хормайстрам-пастаноўшчыкам.